Turki Jandi koʻchasi
Turki Jandi koʻchasi — tarixiy shaxs nomi. Buxorodagi qadimgi koʻchalardan biri boʻlib, Turki Jandi maqbarasi ham joylashgan. Aholi tomonidan avliyo deb qabul qilingan Turki Jandi olimlar tadqiqotlariga koʻra, real shaxs hisoblanadi. Asli Sirdaryoning oʻrta oqimida joylashgan Jand shahridan boʻlganligi uchun „Jandiy“ taxallusini olgan. Rivoyatlarga koʻra, Buxoro aholisi oʻrta asrlarda Turki Jandiy mozori oldidan hech qachon otda oʻtmagan, yaqinlashganda otdan tushgan. Goʻyo otda oʻtayotganlarni Turki Jandiy arvohi ot ustidan uloqtirib yuborgan.